  Виталий Пронин Шаерысьтымы великен ворттылонъя олимпиецъёсты дасянъя спортшколае та нуналъёсы вуизы велосипедъёс но выль автобус. Ижысь великен ворттылонъя спортшколаын 300 пала пиналъёс мугорзэс кыдато.Туспуктэм: udmurt.ruИсториысь чуръёсты учкыса потоно ке, шаерысьтымы великен ворттылыны яратӥсьёсты дасянъя секция нырысьсэ усьтэмын вал 1936-тӥ арын Ижысь машиностроительной завод бордын. 1971-тӥ арысен со спортъя нылпи школа луиз, 1984-тӥ арысен та школаын олимпиецъёсты дасяны кутскизы. Мугорез кыдатон вылысь школалэн нимысьтыз базаез но велодромез вал. Нылпиос шоссе вылтӥ но, нюко-гопо интыостӥ но ворттылыны быгатӥзы. Та дыр ӵоже школа кыдатӥз СССР-ысь но Россиысь 100 пала спортъя мастеръёсты, калыккуспо спортъя 10 мастеръёсты, спортысь дано 2 мастеръёсты. — Али арлы быдэ та школаын 300 пала пиналъёс мугорзэс кыдато, Россиын но кунгож сьӧрын ортчись ӵошатсконъёсы 274 пол пыриськемын ни, — шуэ спортшколалэн директорез Вячеслав Харин. — Данъяськонмы — Евгений Печенин. 2012-тӥ арын Лондонын ортчем Олимпиадаын маунтинбайк кросс-кантри амалъя ӵошатсконын финалэ шедиз. Великен ворттылонъя Россилэн сборнояз 26 спортсменъёсмы кутэмын, 1 мурт сборнойын специалист луыса ужа. Удмуртилэн сборной командаяз 17 пиналъёс кутэмын. Вормонъёс басьтон вылысь ӟеч тӥрлык кулэ. Валамон, шуг-секытысь потыны юртто спортсменъёслэн анай-атайёссы. Быгатэмезъя спортшкола но коньдон поттыны выре. Директор туж шумпотэмын та нуналъёсы вуэм бадӟым кузьымлы. «Демография» нацпроект чотын спортшкола 6 миллион манет тыр тӥрлык басьтӥз: шоссеостӥ ворттылыны 8 велосипедъёс, нюко-гопо интыостӥ ворттылыны 8 маунтинбайкъёс но нимысьтыз дасям сюресъёстӥ ортчылыны 2 капчи трюковой велосипедъёс. Соос 10-18 арес нылпиослы ворттылыны чакламын. Тренажёр залэ но туала тӥрлыкъёс басьтэмын. Вячеслав Харин тужгес но шумпотэмын вертикальной велотренажёрлы. Мугорез кыдатон вакытэ, отысь компьютерез, пе, 35 пӧртэм показаниосты возьматэ. Нош пиналъёс тужгес шумпотэмын 17 интыем автобуслы. Азьвыл автобусэнызы кузь сюрес вылэ потаны уг дӥсьто ни вал. Валентина Емельянова  